Zedek Mouloud deg yimedyaten-agi, ur yessemres ara kan akka tugna-agi n wallus iwakken ad yessiɣzif iḍrisen-is neɣ ad yernu tisukla d ccbaḥa i yisefra-ines, maca yesɛa iswan niḍen yugaren ayagi, imi yal allus yessemres yesɛa tawuri. Ma yella kan dɣa nuɣal ɣer umedya-agi amezwaru, ad naf yessemres tawuri n umyeḍfer mi d-yettales amyag “Ad yuɣal” iwakken ad d-yemmeslay ɣef warraw n tmazɣa, arraw n tmurt-is i wumi sbbaben adrar n lbaṭel, adrar n teɛkemt i umi ur zmiren ara, maca amedyaz mazal asirem deg wul-is, imi yiwen wass kan ad dtban tidet, ad d-iban lḥeqq. Syin yal yiwen seg-sen ad-yuɣal s axxam-is d twacult-is. Allus n umyag «ad yuγal» aṭas n tikkal, yemmal-d belli asirem-agi, ad yuγal yiwen n wass d tilawt.